b'\n_START_ARTICLE_\nMoulin Rouge (glasbena skupina)\n_START_PARAGRAPH_\nMoulin Rouge (tako imenovana po pari\xc5\xa1kem zabavi\xc5\xa1\xc4\x8du Moulin Rouge) je slovenska pop skupina, delujo\xc4\x8da predvsem na prelomu iz 80. v 90. leta 20. stoletja in prvih letih 21. stoletja._NEWLINE_Projekt je zgodnej\xc5\xa1i predstavnik trenda Eurodance disco plesne glasbe podprte z elektronskimi ritmi, mnogi projekt uvr\xc5\xa1\xc4\x8dajo v podzvrst Italo-Disco in Hi NRG, nekateri pa celo v trance. Projekt je do\xc5\xbeivel velik uspeh v tujini, predvsem na Japonskem, opazen pa je bil tudi v Nem\xc4\x8diji, v Skandinaviji, v ZDA in v Italiji. Moulin Rouge \xc5\xa1e danes ostaja zgodovinsko gledano en izmed najuspe\xc5\xa1nej\xc5\xa1ih slovenskih glasbenih predstavnikov v tujini._NEWLINE_Gonilna sila celega projekta, avtor glasbe, besedil in producent je Matja\xc5\xbe Kosi. Prvi vokalist skupine je bil Miran Rudan, ki pa je pri skupini ostal le nekaj mesecev. V razli\xc4\x8dnih obdobjih je Kosi k sodelovanju povabil tudi druge sodelavce. Sprva je bil Moulin Rouge mo\xc5\xa1ki trio, ki sta ga poleg Kosija sestavljala \xc5\xa1e Miki \xc5\xa0arac in Marko Bani\xc4\x8d. V tej sestavi je skupina poleti 1985 dosegla hit s pesmijo Mi ple\xc5\xa1emo. Najbolj ostaja v spominu duet z Alenko \xc5\xa0mid - \xc4\x8ceno v obdobju 1986-1991, kasneje pa je ve\xc4\x8dji pe\xc4\x8dat pustilo tudi sodelovanje Katje Lapkovsky (znana iz skupine Hari Margot) kot vokalistke in avtorice ve\xc4\x8dine pomembnej\xc5\xa1ih tekstov. V skupini je kot vokalistka nekaj mesecev nastopala tudi Deja Mu\xc5\xa1i\xc4\x8d._NEWLINE_V projektu Moulin Rouge 2010, poskusu obuditve stare slave v prvih letih novega tiso\xc4\x8dletja je, se je Matja\xc5\xbe Kosi pojavljal v vlogi avtorja, producenta in pevca, dru\xc5\xbebo mu je v tistem obdobju delala pevka Karmen Plazar - Lady C, katere sodelovanje je bilo posebej prisotno pri projektu The Best Of - 2002.'